L’exposició “Obre’t al valencià” inicia la itinerància a Sagunt
26 de juny 2018

![](/media/osmnfg5l/34-cartell-obret-sagunt-cuerpo.jpg)  
  
  

El pròxim dilluns 2 de juliol comença l’exposició “Obre’t al valencià”, una iniciativa de la Plataforma per la Llengua del País Valencià que pretén conscienciar els valencianoparlants de la necessitat de parlar en valencià amb les persones nouvingudes que no coneixen la llengua. L’exposició serà inaugurada a les 6 de la vesprada per membres de l’Equip de Govern i representants de la Plataforma per la Llengua, i estarà exposada a la planta baixa del Centre Cultural Mario Monreal tot el mes de juliol.

“Obre’t al valencià” ens vol interpel·lar i recordar-nos l’oportunitat que ofereix la nova immigració a la població autòctona per mirar d’abandonar actituds acomplexades i pròpies d’un context d’altres temps passats (com considerar que és de mala educació parlar en valencià als nouvinguts), i adoptar en canvi formes més inclusives i obertes a l’hora de relacionar-nos, sense renunciar a la nostra llengua.

Des de la Plataforma expliquen **“L’hàbit de canviar la llengua amb les persones d’origen estranger, tot i ser molt comú entre els valencianoparlants, és prou excepcional en altres comunitats comparables d’estats democràtics. Es tracta d’una conducta que impedeix a estes persones l’accés a la nostra comunitat lingüística, i en molts casos les condemna a portar per sempre l’etiqueta d’immigrants”**.

L’entitat, que ha triat la ciutat de Sagunt per començar a itinerar-la pel territori valencià, afirma que l’objectiu d’esta exposició és **“fer-nos reflexionar sobre la importància que té l’acollida lingüística en el si de la nostra societat. La mostra forma part del conjunt d’eines que promovem des de l’àrea d’acollida lingüística de la Plataforma per la Llengua i que oferim a entitats i ajuntaments del nostre país per tal d’ajudar-los en este objectiu d’acostar la nostra llengua a les persones nouvingudes”.**

Com afirma el Regidor d ´Educació, José Manuel Tarazona: **“Obre’t al valencià es una exposició de propostes obertes inclusives per treballar cap a la normalització de la llengua i de l’ús del valencià en les relacions amb les persones nouvingudes o de origen estranger y modificar eixa actitud que de vegades dona lloc a canviar de llengua per part nostra”**

L’exposició consta de 9 plafons informatius dividits en diferents parts: en la primera, s’explica que la societat valencianoparlant sempre ha estat oberta als corrents migratoris, que l’han enriquit en molts aspectes. En la segona part de la mostra es reflexiona sobre l’augment del multilingüisme i la necessitat que la societat d’acollida siga oberta i inclusiva; també es reflexiona de manera còmica sobre alguns aspectes negatius de determinades actituds dels valencianoparlants davant de les persones immigrades, com ara l’hàbit de canviar de llengua amb les persones nouvingudes. Finalment, en la darrera part de l’exposició es plantegen diferents situacions i es fan suggeriments per millorar la comunicació lingüística per tal d’afavorir la inclusió social.​

*   [](http://www.facebook.com/sharer.php?u=https://aytosagunto.es/va/actualitat/l-exposicio-obre-t-al-valencia-inicia-la-itinerancia-a-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-exposicio-obre-t-al-valencia-inicia-la-itinerancia-a-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-exposicio-obre-t-al-valencia-inicia-la-itinerancia-a-sagunt/ "Linked In")
*   [](mailto:?body=https://aytosagunto.es/va/actualitat/l-exposicio-obre-t-al-valencia-inicia-la-itinerancia-a-sagunt/)